**Νέα διαδικασία δηλώσεων και διανομής Συγγραμμάτων για το Εαρινό Εξάμηνο 2019-2020**

Σας ενημερώνουμε ότι παρακάτω ακολουθεί η ανακοίνωση του ΕΥΔΟΞΟΥ σχετικά με τη διανομή των Συγγραμμάτων για το Εαρινό Εξάμηνο του 2019-2020.

* Παρακαλούμε να κάνετε τη δήλωσή σας με προσοχή, αφού πρώτα συνεννοηθείτε και με τους διδάσκοντες, για τα Συγγράμματα που πρέπει να επιλέξετε. Μην βιαστείτε γιατί υπάρχει ο κίνδυνος να επιλέξετε λάθος Σύγγραμμα και να χρειαστεί να το επιστρέψετε.
* Οι φοιτητές/τριες που δεν έχουν κάνει ηλεκτρονική δήλωση μαθημάτων, δεν έχουν δικαίωμα να λάβουν Συγγράμματα. Για τον λόγο αυτό πρέπει να επικοινωνήσουν με τη Γραμματεία του Τμήματος (μέσω email) ώστε να ενημερωθούν για τη διαδικασία που απαιτείται ώστε να μπορούν να δηλώσουν τα Συγγράμματα και να έχουν δικαίωμα στην Εξεταστική του Ιουνίου (όποτε και αν γίνει λόγω των ειδικών συνθηκών).
* Οι φοιτητές/τριες που έκαναν εγγραφή στο Τμήμα, από Κατατακτήριες Εξετάσεις και έχουν ζητήσει αναγνώριση μαθημάτων, παρακαλούνται να επικοινωνήσουν με τη Γραμματεία του Τμήματος (μέσω email) ώστε να ενημερωθούν για τα μαθήματα που δεν χρειάζεται να δηλώσουν.
* Σύμφωνα με την Εγκύκλιο (<https://eudoxus.gr/files/Egkiklios_Dianomi_Earinou_2019-20.pdf>), «Ως τόπος κατ ́οίκον παράδοσης δύναται να ορισθεί οποιαδήποτε περιοχή εντός της ελληνικής επικράτεια και την Κύπρο. Για τον λόγο αυτό, οι δικαιούχοι φοιτητές/τριες, συμπεριλαμβανομένων των Κυπρίων φοιτητών/τριών, καλούνται να δηλώσουν τον «τόπο παράδοσης», συμπληρώνοντας τα πεδία της «Υποχρεωτικής Δήλωσης Διεύθυνσης», και συγκεκριμένα: Οδό, Αριθμό, ΤΚ, Περιοχή, Καλλικρατικό Δήμο, Περιφερειακή Ενότητα, Χώρα, ενώ παράλληλα καλούνται να επικαιροποιήσουν τα στοιχεία επικοινωνίας τους (κινητό τηλέφωνο και e-mail)».

**ΑΝΑΚΟΙΝΩΣΗ ΕΥΔΟΞΟΥ**

«Σε συνέχεια της δημοσίευσης της ΚΥΑ υπ' αριθμ. 44726/Ζ1/09.04.2020 (ΦΕΚ Β' 1271) (<https://eudoxus.gr/Files/FEK_1271B_09.04.2020.pdf>), σας ενημερώνουμε ότι η διανομή των διδακτικών συγγραμμάτων προς όλους τους δικαιούχους φοιτητές/τριες των Ανώτατων Εκπαιδευτικών Ιδρυμάτων (Α.Ε.Ι.) και Ανώτατων Εκκλησιαστικών Ιδρυμάτων (Α.Ε.Α.) για το εαρινό εξάμηνο του ακαδημαϊκού έτους 2019-2020, λόγω των έκτακτων μέτρων για αντιμετώπιση του κινδύνου διασποράς του κορωνοϊού COVID-19, θα πραγματοποιηθεί με κατ' οίκον διανομή αυτών κατά παρέκκλιση της παραγράφου 5 του άρθρου 2 της με αριθμ. 125766/Ζ1/28.7.2016 απόφασης.  
Σύμφωνα με την εκδοθείσα εγκύκλιο του Υπουργείου Παιδείας και Θρησκευμάτων (<https://eudoxus.gr/files/Egkiklios_Dianomi_Earinou_2019-20.pdf>), οι δηλώσεις συγγραμμάτων των φοιτητών/τριών θα ξεκινήσουν με τη νέα διαδικασία την Παρασκευή 10 Απριλίου 2020 και θα ολοκληρωθούν την Κυριακή 26 Απριλίου 2020. Επισημαίνεται ότι μετά την παρέλευση της ως άνω προθεσμίας \*δεν\* θα είναι δυνατό να υποβληθεί καμία νέα δήλωση ή να τροποποιηθεί κάποια ήδη υποβληθείσα.  
  
Στη δήλωσή τους οι φοιτητές/τριες, θα πρέπει να συμπληρώσουν όλα τα απαιτούμενα πεδία της "Υποχρεωτικής Δήλωσης Διεύθυνσης" για την κατ' οίκον παράδοση των συγγραμμάτων που θα επιλέξουν.  
  
Η κατ'οίκον παράδοση των δηλωθέντων συγγραμμάτων από τους εκδοτικούς οίκους, θα ξεκινήσει την Δευτέρα 27 Απριλίου 2020 και θα ολοκληρωθεί την Δευτέρα 15 Ιουνίου 2020.  
  
Στο πλαίσιο αυτό, σας καλούμε να προβείτε άμεσα σε όλες τις απαραίτητες ενέργειες για την ενημέρωση των φοιτητών/τριών.  
  
Υπενθυμίζεται ότι οι φοιτητές/τριες υποχρεούνται να προβούν σε δήλωση μαθημάτων στο οικείο τμήμα τους και δικαιούνται να παραλάβουν συγγράμματα μόνο για τα μαθήματα εκείνα τα οποία έχουν συμπεριλάβει κατά το τρέχον εξάμηνο στη δήλωση μαθημάτων τους.  
  
Επισημαίνεται ότι βάσει της ισχύουσας νομοθεσίας, οι φοιτητές/τριες που έχουν υπερβεί τα ν+2 έτη σπουδών δεν δικαιούνται δωρεάν διδακτικά συγγράμματα.  
  
Για περαιτέρω διευκρινίσεις ή απορίες μπορείτε πάντα να απευθύνεστε στο Γραφείο Αρωγής Χρηστών του Ευδόξου (<http://eudoxus.gr/OnlineReport.aspx>).»